# Príloha č. 1 – Špecifikácia Diela

# Opis predmetu zákazky

Gymnázium - Gimnázium

Námestie padlých hrdinov 2, 986 15 Fiľakovo

Názov projektu:

Dron & Science Center vo Fiľakove – Veda a technológie pre región

## Projektové práce – projekt stavebných úprav

Rozsah vypracovania projektovej dokumentácie:

Dokumentácia stavby bude vypracovaná v súlade s ustanoveniami všeobecne záväzných právnych predpisov platných a účinných v Slovenskej republike a platných technických noriem vzťahujúcich sa na dielo.

Dokumentácia stavby musí byť vypracovaná v slovenskom jazyku, osobami s príslušnou odbornou spôsobilosťou v zmysle zákona SNR č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov.

Predmetom stavebných úprav je hlavná budova,  vedľajšia budova a priliehajúce spevnené plochy.

Predmetom zákazky je komplexná debarierizácia budov školského zariadenia v súlade s princípmi **univerzálneho navrhovania** a požiadavkami na **objektívnu bezbariérovosť**, ako ich definuje **Manuál debarierizácie škôl a školských zariadení** vydaný MŠVVaŠ SR.

Cieľom zákazky je **odstránenie architektonických, informačných a iných bariér**, ktoré obmedzujú rovnocenný, bezpečný a samostatný prístup osôb so zdravotným znevýhodnením k budove, jej vnútorným priestorom a funkčnému využívaniu všetkých súčastí školského areálu.

Zákazka zahŕňa najmä:

* vytvorenie **vyhradeného parkovacieho miesta** pre osoby so zníženou schopnosťou pohybu v bezprostrednej blízkosti vstupu do objektu, vrátane jeho napojenia na bezbariérovú prístupovú trasu,
* úpravy vstupu do budovy (vrátane vstupných dverí, schodísk, rámp a nástupných plôch),
* vybudovanie alebo úpravu bezbariérových prístupových trás od referenčného bodu (napr. parkovisko, zastávka MHD, vstupný chodník),
* inštaláciu zariadení na vertikálny presun (výťah, zvislá alebo šikmá zdvíhacia plošina),
* úpravy hygienických priestorov vrátane zriadenia bezbariérového WC,
* úpravy vnútorných komunikačných priestorov (chodby, dvere, schodiská) vrátane ich orientačného a informačného značenia,
* vybudovanie alebo úpravu šatní, učební, spoločenských a športových priestorov s dôrazom na plnohodnotné zapojenie všetkých užívateľov.

Realizácia musí byť v súlade s:

* **Dohovorom OSN o právach osôb so zdravotným postihnutím** (čl. 2 a 9),
* **Vyhláškou č. 532/2002 Z. z. MŽP SR**,
* **STN EN 17210:2021 – Prístupnosť a použiteľnosť zastavaného prostredia**,
* ako aj ďalšími príslušnými normami a predpismi.

Výsledkom má byť inkluzívne prostredie umožňujúce **samostatný, bezpečný a dôstojný pohyb všetkých užívateľov** budovy vrátane osôb s obmedzenou schopnosťou pohybu **od referenčného bodu (napr. parkovacie miesto)** až po všetky funkčné priestory zariadenia – **bez potreby asistencie** iných osôb.

## Dokumentácia bude rozdelená nasledovne:

### Stavebn*é* objekt*y*:

### **SO 01** - Hlavná budova, p.č.: 2492, k.ú. Fiľakovo (814296), obec Fiľakovo

* Debarierizácia budovy (všetky učebne)
* Rekonštrukcia **vstupu do budovy**
* vybudovanie **nového výťahu/zvislá zdvíhacia plošina**, v zrkadle hlavného schodiska, presklená šachta
* Stavebné úpravy toaliet, **bezbariérové hygienické priestory**
* vyznačenie **parkovacieho miesta pre imobilných**

### **SO 02** - Vedľajšia budova, p.č.: 2500, k.ú. Fiľakovo (814296), obec Fiľakovo

* Komplexná obnova budovy, zhodnotenie existujúceho zateplenia fasády a strechy, výmena okien a dverí, modernizácia vykurovania, elektroinštalácie, rozvodov vody a kanalizácie, zlepšenie energetickej efektívnosti, zabezpečenie bezbariérovosti a požiarnej bezpečnosti. Sanácia vlhnutia objektu.
* Úprava dispozície – vytvorenie nových učební:
  + Učebňa č. 1 (poschodie, pri kabinete) Úprava na bio-chemické laboratórium vrátane inštalácie rozvodov vody, plynu, elektriny a vzduchotechniky.
  + Učebňa č. 2 (poschodie, s možnosťou prepojenia s priľahlým kabinetom) Úprava na informatické laboratórium s rozvodmi elektriny k jednotlivým pracovným staniciam.
  + Učebňa č. 3 (prízemie) Úprava na jazykové laboratórium, vrátane zníženia podlahy kvôli požadovanej svetlej výške a zavedenia elektrických rozvodov k stolom.
* vybudovanie **nového výťahu**, a bezbariérového vstupu
* Stavebné úpravy toaliet, **bezbariérové hygienické priestory**

## Podrobné požiadavky

### Na stavebné úpravy:

* Rekonštrukcia **vstupu do budovy** Požiadavky na debarierizáciu vstupu do budovy:
  + Bezprahový vstup – vstup do budovy musí byť riešený bez výškového rozdielu, príp. s maximálnym prekročením 20 mm a plynulým prechodom (napr. so šikmým nábehom); ideálne do 5 mm.
  + Bezbariérový prístup od parkoviska alebo verejného chodníka – od tzv. referenčného bodu (napr. vyhradené parkovacie miesto) musí viesť plynulá bezbariérová trasa až ku vstupu.
  + Rampa alebo iné zariadenie na prekonanie výškového rozdielu – ak sa nedá dosiahnuť bezprahový vstup, musí byť osadená rampa s max. sklonom 1:12 (8,33 %) a šírkou min. 1200 mm, so zábradlím a odpočívadlami podľa vyhlášky č. 532/2002 Z. z.
  + Dostatočná šírka vstupných dverí – čistá priechodná šírka dverného otvoru musí byť min. 900 mm; odporúča sa automatické alebo mechanicky ľahko ovládateľné otváranie.
  + Pevný a protišmykový povrch – všetky plochy musia mať pevný, rovný, stabilný a protišmykový povrch vhodný aj pre pohyb osôb na vozíku alebo s bielou palicou.
  + Vizuálne a hmatové označenie – presklené plochy (napr. sklenené dvere) musia byť označené vo výške očí kontrastným pásom, vstupy majú byť označené piktogramom prístupnosti a ideálne aj reliéfnym/hmatovým značením.
  + Primerané osvetlenie a orientácia – vstup musí byť dobre osvetlený, vizuálne čitateľný, so zrozumiteľným usporiadaním a zreteľným označením vstupného bodu.
  + Vstupná plocha (zádverie) – musí umožňovať otočenie invalidného vozíka (min. priemer otáčania 1500 mm) a bezpečné zatváranie/otváranie dverí.
* vybudovanie **nového výťahu**, stanica na každom podlaží. Výťah bude spĺňať minimálne tieto podmienky:
  + voľná manévrovacia plocha s rozmermi najmenej 1500 x 1500 mm pred vstupom do výťahu/plošiny,
  + vnútorné rozmery plošiny najmenej 1100 x 1400 mm, odporúčané rozmery kabíny 1400 x 1600 mm umožňujú manévrovanie osoby na vozíku,
  + výškový rozdiel medzi podlahou výťahovej kabíny pri zastavení a okolitou podlahou môže byť najviac 10 mm podľa normy STN EN 17210,
  + umiestnenie a riešenie ovládacích prvkov a panelov vo výškovom rozmedzí 800 - 1200 mm od podlahy,
  + ovládacie a privolávacie panely s popisom v reliéfnom prevedení čísiel/písma aj Braillovom písme vedľa tlačidiel,
    - Podmienky bezbariérovosti upravuje Manuál debarierizácie škôl a školských zariadení, dokumentácia ich v čo najväčšej miere zapracuje (s ohľadom na hospodárnosť a efektívnosť navrhovaných opatrení).
* Stavebné úpravy toaliet, **bezbariérové hygienické priestory**:
  + priestor by mal obsahovať minimálne jednu bezbariérovú záchodovú kabínu (na každom podlaží).
  + Bezbariérová záchodová kabína musí spĺňať:
    - rozmery optimálne 2200 mm x 1800 mm (so zohľadnením osôb na elektrickom vozíku), najmenej 1600 mm x 1800 mm;
    - dvere široké 900 mm (najmenej 800 mm) otváravé smerom von zo záchodovej kabíny a z vnútornej strany dverí musí byť umiestnené vodorovné držadlo;
    - dvere by mali byť označené vedľa zárubne štítkom s reliéfnym popisom a piktogramom;
    - záchodová misa by mala byť osadená vo výške 450 mm (horná hrana) od úrovne podlahy;
    - po oboch stranách záchodovej misy musia byť sklopné opierky vo vzájomnej vzdialenosti 600 mm a vo výške 750 mm od úrovne podlahy;
    - splachovacie zariadenie a toaletný papier musia byť v dosahu z WC misy (bez nutnosti otáčania sa);
    - vedľa záchodovej misy musí byť voľná manipulačná plocha (široká najmenej 800 mm, optimálne po oboch stranách WC misy) so zabezpečeným voľným prístupom pre osobu na vozíku;
    - umývadlo musí umožňovať zasunutie nôh osoby na vozíku, preto horná hrana by mala byť osadená vo výške 800 nad úrovňou podlahy a vhodné je použiť podomietkový alebo priestorovo úsporný sifón;
    - zrkadlo má mať spodnú hranu v nižšej výške, aby bolo vyhovujúce aj pre osoby na vozíku, prípadne môže mať nastaviteľný sklon;
    - doplnky (napr. dávkovač mydla, zásobník na papierové utierky a pod.) musia byť osadené v dosahu osoby na vozíku, čiže vo výške najviac 1200 mm od podlahy;
    - musí byť umiestnené tlačidlo na privolanie pomoci v prípade núdze a malo by byť v dosahu z podlahy.
    - V prípade potreby do PD zaradiť zdravotechniku hygienických priestorov.